Anexa 10

**Modul de contabilizare a defrișării plantațiilor viticole în cazul inundațiilor**

*Date inițiale. O entitate la 1 ianuarie 201X-14 a transferat în exploatare plantația viticolă de struguri pentru masă cu suprafața de 10 ha la costul de intrare de 380000 lei, iar la 1 ianuarie 201X-16 spalierul în valoare de 280000 lei. Valoarea reziduală pentru vița de vie s-a stabilit nulă, pentru spalier – 74000 lei. La 1 iulie 201X din cauza inundației comisia a decis de a defrișa 2 ha de viță de vie, costurile de îngrijire și protecție pentru întreaga suprafață a plantației în anul 201X pînă la defrișare constituie 110000 lei. Durata de viață a plantației a fost stabilită – 20 ani, a spalierului – 22 ani. Cheltuielile de defrișare constituie 9000 lei, costul stîlpilor de spalier demontați – 13600 lei.*

Conform condițiilor exemplului entitatea:

1. calculează:
* suma amortizării pentru vița de vie:
* anuală – 19000 lei (380000 lei ÷ 20 ani);
* lunară – 1583,33 lei (19000 lei ÷ 12 luni);
* acumulată pentru suprafața inundată – 55100 lei [(19000 lei ÷ 10 ha × 2 ha × 14 ani) + (1583,33 lei ÷ 10 ha × 2 ha × 6 luni)].
* suma amortizării pentru spalier:
* anuală - 9363,64 lei [(280000 lei - 74000 lei) ÷ 22 ani];
* lunară – 780,30 lei (9363,64 lei ÷ 12 luni);
* acumulată pentru suprafața inundată – 30900,01 lei [(9363,64 lei ÷ 10 ha × 2 ha × 16 ani) + (780,30 lei ÷ 10 ha × 2 ha × 6 luni)].
* valoarea contabilă aferentă suprafeței defrișate pentru:
* vița de vie – 20900 lei [(380000 lei ÷ 10 ha ×2 ha) - 55100 lei];
* spalierul demontat – 10300 lei [(280000 lei – 74000 lei) ÷ 10 ha × 2 ha) - 30900 lei].
1. contabilizează:
* decontarea amortizării cumulate aferente:
* lotului inundat al plantației viticole în sumă de 55100 lei – ca diminuare a amortizării activelor biologice imobilizate și a activelor biologice imobilizate;
* spalierului demontat în sumă de 30900,01 lei – ca diminuare a amortizării imobilizărilor corporale și a imobilizărilor corporale.
* înregistrarea la intrări a stîlpilor de spalier utilizabili în sumă de 13600 lei – ca majorare a stocurilor și diminuare a imobilizărilor corporale;
* decontarea valorii contabile aferente suprafeței inundate pentru:
* vița de vie în sumă de 20900 lei – ca majorare a cheltuielilor curente și diminuare a activelor biologice imobilizate;
* spalierul demontat în sumă de 10300 lei – ca majorare a cheltuielilor curente și diminuare a imobilizărilor corporale.
* înregistrarea cheltuielilor de defrișare parțială a plantației viticole în sumă de 9000 lei – ca majorare a cheltuielilor curente și majorare a datoriilor curente, diminuare a stocurilor, costurilor activităților auxiliare și a costurilor indirecte de producție;
* decontarea costurilor de îngrijire și exploatare aferente lotului defrișat al plantației în sumă de 22000 lei (110000 lei ÷ 10 ha × 2 ha) – ca majorare a cheltuielilor curente și diminuare a costurilor activităților de bază.

După defrișarea parțială a plantațiilor viticole entitatea va calcula amortizarea lunară din valoarea contabilă a viței de vie (cu suprafața de 8 ha), a spalierului aferent și durata de viață rămasă de 5 ani și 6 luni.